آمریکادا، ایشله‌دیگی جینایتی جان‌لی اولا‌راق سوسیال مئدیا‌دان پایلاشان قاتیل، پنسیلوانیا ایالتی‌نین ایری بؤلگه‌سینده اتومبیلینده انتحار ائتدی.
پنسیلوانیا پلیسی‌نین آچیقلاماسینا گؤره، یاش‌لی بیر آدامی وورا‌راق اؤلدورن و جینایت گؤرونتو‌لرینی فیسبوک حسابین‌دان پایلاشان استیو استونز‌ین (37) یئری، یئمک آلماق اوچون گئتدیگی بیر رستورانین ایشچیسی‌نین خبری نتیجه‌سینده بللی ائدیلدی.
رستوران‌دان آیریلارکن پلیس طرفین‌دن تعقیب ائدیلمه‌یه باش‌لانان استونز‌ین اتومبیلی، تخمینا 3 کیلومتر داوام ائدن قووالاماجا سونراسی دوردورولدو.
یاخالاناجاغینی آنلایان استونز، اتومبیلی‌نین ایچینده باشینا آتیش ائتدی.
استیو استونز، جینایتی پاسکالیا بایرامی اولان بازار گونو کلیولندده ایشله‌میشدی.
قیز یولداشی ایله دارتیشان استونز، فیسبوک‌دان جان‌لی یایینلادیغی تلفن دانیشماسیندا 13 نفری اؤلدوردوگونو بیلدیرمیش، داها سونرا دا یول کناریندا دوردوردوغو 74 یاشین‌داکی روبرت گودوین آدلی قارادری‌لی‌نی سلاحلا وورا‌راق اؤلدورموشدو.
استونز، قوربانینی ووردوغو آنلاری دا فیسبوک اوزرین‌دن جان‌لی یایینلامیشدی.
جینایتی ایشله‌دیک‌دن سونرا تلفنونو باغلایا‌راق ایزینی ایتیرن شبهه‌لی‌نین یاخالانماسی اوچون گئنیش دیامئترلی بیر ایش باشلادیلمیشدی.
کلیولند بلدیه باشقانی، استونزین یاخالانماسینی تامین ائده‌جک بیلگی اوچون 50 مین د‌لار اؤدول وئره‌جک‌لرینی آچیقلامیشدی.
